Il-Kummissjoni Ewropea qed tniedi t-tieni kompetizzjoni msejħa “DiscoverEU”. Mil-lum f'12:00 f'CET sat-Tlieta l-11 ta' Diċembru f'12:00 f'CET, iż-żgħażagħ ta' 18-il sena jistgħu japplikaw għal pass tal-ivvjaġġar biex, tul is-sajf li ġej, imorru jiskopru l-Ewropa. Din il-kompetizzjoni qed issir wara l-ewwel waħda li saret, li kienet ta' suċċess, u li tat lil 15,000 żagħżugħ u żagħżugħa l-opportunità li jivvjaġġaw madwar l-Ewropa bejn Lulju u Ottubru tal-2018. Ħafna minn dawn iż-żgħażagħ ħadu sehem fl-avvenimenti li qed iseħħu matul is-Sena Ewropea tal-Wirt Kulturali. Il-Kummissarju għall-Edukazzjoni, il-Kultura, iż-Żgħażagħ u l-Isport, Tibor Navracsics, qal hekk: “Hija tassew ħaġa sabiħa li tara li ż-żgħażagħ qed jaħtfu din l-opportunità l-ġdida li għandhom biex jesploraw il-kulturi u t-tradizzjonijiet Ewropej, biex jaraw xi tfisser id-diversità fl-Ewropa u biex jagħmlu ħbieb ma' nies li ma kinux jiltaqgħu magħhom li kieku ma kellhomx din l-opportunità. L-ewwel kompetizzjoni uriet li, b'din l-esperjenza, iż-żgħażagħ jiksbu fiduċja fihom infushom u jiksbu ħiliet bħal, pereżempju, li jieħdu l-inizjattiva u li jitkellmu b'lingwi barranin. Il-kompetizzjoni “DiscoverEU” mhijiex sempliċiment opportunità biex wieħed jivvjaġġa, iżda hija opportunità biex wieħed jikseb esperjenza siewja għal ħajtu.” Min jista' japplika u kif? Fil-kompetizzjoni din id-darba jista' jieħu sehem kull ċittadin tal-UE li twieled bejn l-1 ta' Jannar 2000 u l-31 ta' Diċembru 2000. Dawk li jitħajru jieħdu sehem jistgħu japplikaw permezz tal-Portal Ewropew taż-Żgħażagħ, fejn huma jkunu jridu jirreġistraw u jaqsmu l-pjanijiet tal-ivvjaġġar tagħhom. L-applikanti se jintgħażlu abbażi tat-tweġibiet tagħhom għal kwiżż magħmul minn ħames mistoqsijiet b'għażla multipla marbutin mal-kultura Ewropea u mad-diversità fl-Ewropa, mal-inizjattivi tal-UE maħsubin għaż-żgħażagħ u mal-elezzjonijiet tal-Parlament Ewropew li ġejjin, u għal mistoqsija oħra dwar suġġett marbut mat-tieni edizzjoni ta' din il-kompetizzjoni. L-applikanti li jingħażlu jistgħu jivvjaġġaw għal perjodu ta' bejn ġurnata u 30 jum bejn il-15 ta' April u l-31 ta' Ottubru 2019. Din id-darba, il-Kummissjoni tħeġġeġ b'mod speċjali liż-żgħażagħ bi bżonnijiet speċjali jew lil dawk li qed iħabbtu wiċċhom ma' sfidi soċjali jieħdu sehem fil-kompetizzjoni. Liż-żgħażagħ bi bżonnijiet speċjali, il-Kummissjoni se tagħtihom informazzjoni u pariri u se tkoprilhom l-ispejjeż li hemm bżonn għall-assistenza speċjali għalihom (pereżempju għall-persuna li takkumpanjahom, għall-kelb għall-persuni neqsin mid-dawl, eċċ.). L-applikanti li jingħażlu jistgħu jivvjaġġaw waħedhom jew fi grupp ta' mhux aktar minn ħames persuni (li lkoll iridu jkunu żgħażagħ ta' 18-il sena). Bħala regola ġenerali, dawn se jivvjaġġaw bil-ferrovija. Madankollu, biex jiġi żgurat aċċess wiesa' mal-kontinent kollu, il-parteċipanti jistgħu jużaw ukoll mezzi alternattivi tat-trasport, bħax-xarabank jew il-lanċa, jew, f'każijiet eċċezzjonali, l-ajruplan, meta jkun hemm bżonn. Dan se jiżgura li ż-żgħażagħ li jgħixu f'żoni mbiegħda jew fi gżejjer li jiffurmaw parti mill-UE wkoll se jkollhom l-opportunità li jieħdu sehem fil-kompetizzjoni. Kull Stat Membru tal-UE ngħata għadd ta' passes tal-ivvjaġġar, abbażi tas-sehem tal-popolazzjoni tiegħu meta mqabbel mal-popolazzjoni ġenerali tal-Unjoni Ewropea. Il-kuntest Il-kompetizzjoni “DiscoverEU” tnediet f'Ġunju tal-2018 b'baġit ta' EUR 12-il miljun. S'issa din tat l-opportunità lil iktar minn 15,000 żagħżugħ u żagħżugħa jivvjaġġaw madwar l-Ewropa. L-għan huwa li toħolqilhom opportunitajiet ġodda biex jesploraw il-wirt kulturali għani tal-kontinent, biex jiltaqgħu ma' nies ġodda, biex jitgħallmu minn kulturi oħrajn u biex jesperjenzaw xi tfisser li tkun Ewropew. Il-parteċipanti kellhom kummenti pożittivi dwar din l-esperjenza. Għal ħafna minnhom, din kienet l-ewwel darba li siefru waħedhom mingħajr il-ġenituri tagħhom jew mingħajr adulti oħrajn magħhom, u l-biċċa l-kbira minnhom qalu li b'hekk saru iktar indipendenti. Huma qalu wkoll li l-esperjenza li tathom il-kompetizzjoni “DiscoverEU” għenithom jifhmu aktar il-kulturi l-oħrajn u l-istorja Ewropea. Huma jħossu li, permezz tagħha, tejbu l-ħiliet tagħhom fil-lingwi barranin. Żewġ terzi minnhom qalu li ma kinux ikunu jistgħu jiffinanzjaw il-pass tal-ivvjaġġar tagħhom li kieku ma kienx għal din il-kompetizzjoni. Għall-baġit fit-tul li jmiss tal-UE għall-perjodu ta' bejn l-2021 u l-2027, il-Kummissjoni Ewropea pproponiet fondi ta' EUR 700 miljun għall-kompetizzjoni “DiscoverEU” fil-kuntest tal-programm Erasmus tal-ġejjieni. Jekk il-Parlament Ewropew u l-Kunsill jaqblu ma' din il-proposta, bejn l-2021 u l-2027, 1.5 miljun żagħżugħ u żagħżugħa oħrajn ta' 18-il sena jkunu jistgħu jivvjaġġaw. Għal aktar informazzjoni: Tista' ssib iktar informazzjoni fuq il-Portal Ewropew taż-Żgħażagħ kif ukoll fuq il-paġna taż-Żgħażagħ Ewropej fuq Facebook u l-kont taż-Żgħażagħ Ewropej fuq Twitter. Mistoqsijiet u tweġibiet dwar it-tieni edizzjoni tal-kompetizzjoni “DiscoverEU” DiscoverEU factsheet